b'\n_START_ARTICLE_\nVelika nagrada Tripolija 1935\n_START_SECTION_\nPred dirko\n_START_PARAGRAPH_\nDirka je pod pravili Formule Lible potekala na Mellahi, najhitrej\xc5\xa1emu cestnemu dirkali\xc5\xa1\xc4\x8du na svetu v tistem \xc4\x8dasu. Kot obi\xc4\x8dajno je dr\xc5\xbeavna loterija zahtevala veliko udele\xc5\xbebo dirka\xc4\x8dev. Visoke nagrade so privabile vsa pomembnej\xc5\xa1a mo\xc5\xa1tva, Mercedes-Benz je pripeljal tri dirka\xc4\x8de, Auto Union dva, Gino Rovere kot vedno enega ter Scuderia Ferrari in Scuderia Subalpina po \xc5\xa1tiri. Dirkalnik Auto Union Typ B \xc5\xa1e vedno ni bil nared, zato je Achille Varzi nastopil z lanskim dirkalnikom Auto Union Typ A kot na prej\xc5\xa1nji dirki za Veliko nagrado Tunisa, Hans Stuck pa s predelanim dirkalnikom Typ A, ki je bil uporabljen za kopenski hitrostni rekord._NEWLINE_Nem\xc5\xa1ki dirkalniki so se na prostih treningih pokazali za superiorne. Stuckov predelan dirkalnik je dosegel hitrost 220.4 km/h, hitra sta bila tudi Tazio Nuvolari z dirkalnikom Alfa Romeo Bi-motore in Rudolf Caracciola z Mercedes-Benzom W25B. Maseratiji in Alfe Romeo P3 jim na tem hitrem drikali\xc5\xa1\xc4\x8du nikakor niso mogli konkurirati po hitrosti. Za \xc5\xa1tartno vrsto pa niso odlo\xc4\x8dali \xc4\x8dasi s treningov, ampak \xc5\xbereb._NEWLINE_Pred dirko je bilo nekaj strahu, da pnevmatike ne bi zdr\xc5\xbeale kombinacije vro\xc4\x8dega vremena in zelo hitrega dirkali\xc5\xa1\xc4\x8da. Continental je na dirko pripeljal kar 300 pnevmatik le za nem\xc5\xa1ka mo\xc5\xa1tva. Mercedesovo mo\xc5\xa1tvo je na\xc4\x8drtovalo taktiko treh postankov, Auto Union pa dveh.\n_START_SECTION_\nDirka\n_START_PARAGRAPH_\nNa \xc5\xa1tartu dirke ob treh popoldne po lokalnem \xc4\x8dasu je povedel Caracciola, sledila pa sta mu Tazio Nuvolari in Varzi. Po treh krogih je bil Varzi \xc5\xbee drugi, med tem ko je bil Nuvolari \xc5\xbee prvi\xc4\x8d na postanku v boksih, saj je njegov dirkalnik Bi-motore neverjetno hitro porabljal gorivo in obrabljal pnevmatike. Dva kroga pozneje je bil prisiljen svoj prvi postanek opraviti tudi do tedaj vodilni Caracciola zaradi predrte pnevmatike, trajal je le dvajset sekund. S tem sta na \xc4\x8delo pri\xc5\xa1la dirka\xc4\x8da Auto Uniona, Achille Varzi in Stuck, sledila pa sta jima \xc5\xa1e Luigi Fagioli in Caracciola. Manfred von Brauchitsch je \xc5\xbee v petem krogu odstopil zaradi okvare motorja._NEWLINE_V sedmem krogu je Nuvolari opravil \xc5\xbee drugi postanek v boksih, krog kasneje pa je bil ponovno v boksih tudi Caracciola zaradi te\xc5\xbeav z eno od pnevmatik, vrnil se je na deseto mesto s krogom zaostanka za vodilnim, toda kmalu se je vrnil v isti krog s prehitevanjem vodilnega Varzija. Po postankih Varzija v enajstem in Stucka v dvanajstem krogu, je vodstvo prevzel Fagioli. V trinajstem krogu je mo\xc4\x8dno raztre\xc5\xa1\xc4\x8dil svoj dirkalnik Antonio Brivio ob kaktusih. V \xc5\xa1estnajstem krogu je bil Caracciola \xc5\xbee tretji\xc4\x8d v boksih , toda ni bil edini v te\xc5\xbeavah zaradi mo\xc4\x8dne obrabe pnevmatik, kajti velika vro\xc4\x8dina in zelo hitro dirkali\xc5\xa1\xc4\x8de nista prizana\xc5\xa1ala pnevmatikam._NEWLINE_Na polovici dirke je vodil Varzi, sledili so mu Fagioli, Ren\xc3\xa9 Dreyfus in Caracciola. V dvajsetem krogu je Stuckov zaprt dirkalnik nenadoma zajel ogenj, toda kar nekaj \xc4\x8dasa je vozil z velikimi plameni iz zadnjega dela dirkalnika, kajti ognja ni opazil. Ko je ogenj opazil je komaj ustavil dirkalnik, kajti zavore so bile \xc5\xbee mo\xc4\x8dno po\xc5\xa1kodovane, iz dirkalnika pa so mu morali pomagati delavci ob progi. Varzi je \xc5\xa1e naprej vodil, lovila pa sta ga Nuvolari in Fagioli. V sedemindvajsetem krogu je Caracciola opravil svoj \xc4\x8detrti in zadnji postanek v boksih, Nuvolari pa je po novem postanku padel na \xc4\x8detrto mesto._NEWLINE_Po tridesetih krogi je bil vrsti red pri vrhu Varzi, Caracciola, Fagioli, Nuvolari, Dreyfus in Louis Chiron. Nuvolari je vozil na polno, da bi \xc5\xa1e uspel ogroziti vodilnega rojaka. S kar 320 km/h na ravnini je prehitel Mercedesa in se podal v lov za Varzijem. Ko ga je ujel sta nekaj \xc4\x8dasa vozila eden ob drugem in ve\xc4\x8dkrat tr\xc4\x8dila s kolesi, nato pa je moral Nuvolari ponovno na postanek v bokse. Tako je imel Varzi minuto prednosti pred Caracciolo in Fagiolijem, nato so sledili \xc5\xa1e Giuseppe Farina, Nuvolari in Philippe \xc3\x89tancelin. Dvoboj je vseeno pustil posledice na Varzijevih pnevmatikah in pet krogov pred koncem dirke se mu je ena od zadnjih pnevmatik predrla ravno pred boksi, tako da je moral narediti celoten krog po plati\xc5\xa1\xc4\x8du, preden je lahko zapeljal na postanek v bokse. Ker so imeli mehaniki \xc5\xa1e te\xc5\xbeave pri snemanju kolesa, je Caracciola prevzel vodstvo. Varzi je pri\xc5\xa1el iz boksov na drugo mesto in se podal v lov na zdaj vodilnim Caracciolo. Krog pred koncem ga je ujel, toda zopet se mu je predrla ena od pnevmatik in zadovoljiti se je moral z drugim mestom. Tako je prvo zmago v sezoni dosegel Caracciola, tretje mesto pa Fagioli.'